## El director general d’Administració Local destaca la importància dels empleats públics amb habilitació nacional en la gestió municipal

*** José Antonio Redorat assistix a l’assemblea general anual de COSITAL a Castelló
* La Generalitat actualitza anualment la borsa de treball per a empleats públics amb habilitació nacional perquè l’Estat no cobrix les vacants**

El director general d’Administració Local, José Antonio Redorat, ha subratllat “el paper fonamental dels empleats públics amb habilitació nacional en la gestió economicofinancera dels ajuntaments de la Comunitat Valenciana”.

Redorat ha fet estes declaracions durant la celebració de l’assemblea general anual del Col·legi de Secretaris, Interventors i Tresorers de l’Administració Local de la província de Castelló (COSITAL).

En este sentit, el director general ha parlat de la importància d’este col·lectiu de funcionaris i funcionàries, els quals exercixen tasques essencials en l’Administració local i, sovint, ocupen llocs de difícil cobertura, a la qual cosa ha afegit que el Govern Valencià “està actualitzant anualment la borsa de treball perquè l’Estat no ha cobert prou les vacants de funcionaris de carrera. De fet, en l’últim concurs no es van cobrir ni el 10 % de les places vacants en tota Espanya”.

Al seu torn, el director general d’Administració local ha animat les persones jóvens que estan cursant estudis universitaris a considerar l’habilitació nacional “com una excel·lent oportunitat professional per al seu futur”. Des de la nostra posició, “continuarem treballant dins de les nostres competències per a facilitar la provisió de llocs. A més, ampliarem novament la borsa autonòmica d’interins i donarem suport a la creació de borses per part dels ens locals”, ha assegurat.

**Convocatòria concurs ordinari**

Durant la sessió, el director general d’Administració Local ha traslladat als representants de COSITAL la recent publicació de les bases de la convocatòria del concurs ordinari de mèrits per a funcionaris amb habilitació de caràcter nacional corresponent a 2024 en l’àmbit de la Comunitat Valenciana.

La convocatòria inclou 2 secretaries de categoria superior, 1  de classe segona, 10 de classe tercera, 4  tresoreries, 3  intervencions de classe segona i 3  vicesecretaries. Les entitats locals aproven les bases del concurs, que després són remeses a la Generalitat per a la seua publicació conjunta.

Durant la seua intervenció, Redorat ha animat totes les entitats locals de la Comunitat Valenciana amb llocs vacants a remetre les seues bases per al concurs de 2025 abans del 10 de febrer.

Des de la Direcció General d’Administració Local es col·labora amb l’Administració de l’Estat en la gestió dels dos concursos anuals. Durant este exercici s’han tramitat més de 240 nomenaments d’estos funcionaris, a més de 18 nomenaments de caràcter interí realitzats amb la borsa d’interins ampliada enguany amb 47 nous integrants.

La Generalitat col·labora amb COSITAL en matèria de formació, preparació d’una borsa de treball i difusió de l’habilitació nacional. Els empleats públics amb habilitació nacional són un cos fonamental en la vida local, perquè són els encarregats de funcions essencials com la fe pública, l’assessorament legal, la intervenció, la fiscalització, tresoreria i recaptació entre altres.

Fecha: 19/10/2024